SA Express sê hy kan binnekort weer vlieg | Netwerk24
Deur Francois Williams 12 Julie 2018 15:37
'n Foto van een van SA Express se vliegtuie op SA Airlines se webtuiste.
Die staat se streeklugdiens SA Express sê hy kan binnekort weer vlieg.
SA Express, wie se vlugte op 24 Mei gestaak is nadat die Burgerlugvaartowerheid (BLO) sy vlieglisensie opgeskort het, sê sy sertifisering vir vliegtuiginstandhouding is reeds op Vrydag 22 Junie heringestel.
Volgens die lugdiens werk die nuutaangestelde direksie, die personeel asook 'n ministeriële ingrypingspan onverpoos om die korrektiewe aksieplanne in te stel wat die BLO voorgeskryf het voordat SA Express weer kan vlieg.
Sedert SA Express se vlugte gestaak is, het die SAL en Airlink gehelp om gapings te vul op die roetes na kleiner lughawens soos dié op Kimberley, Oos-Londen, Hoedspruit, Walvisbaai, Richardsbaai, Bloemfontein en Gaborone.
SA Express se direksie het Woensdag verslag gedoen aan Pravin Gordhan, minister van openbare ondernemings, oor hul vordering om SA Express weer op die vlak te kry waar die BLO sy vlieglisensie kan herstel.
SA Express sê die finale fase van 'n vyf-fase-proses wat die BLO voorskryf, het Donderdag begin sodat die lugdiens hersertifiseer kan word om weer te mag vlieg. Sodra die lugoperateursertifikaat deur die BLO uitgereik word, kan die lugdiens weer begin vlieg.
Die BLO het in Mei die lugvaardigheidsertifikate van nege van SA Express se 21 vliegtuie teruggetrek.